**ข่าวประชาสัมพันธ์**

**SB’18 Bangkok ชวนนักออกแบบประชันไอเดียสร้างมูลค่าเพิ่ม จากขยะพลาสติกใต้ทะเล กับการประกวด “SB’18 Bangkok Redesigning the Good Waste” *ลุ้นโอกาสร่วมผลิตสินค้าจากวัสดุรีไซเคิลกับแบรนด์ “UTO Thailand”***

******

ประเทศไทยกำลังพบปัญหาขยะในทะเล โดยถูกจัดอันดับว่าเป็นประเทศที่มีขยะในทะเลมากที่สุดเป็นอันดับ 6 จาก 192 ประเทศทั่วโลก ปัญหาขยะพลาสติกใต้ทะเลไทยจึงเป็นเรื่องที่รอไม่ได้อีกต่อไป!

เพื่อร่วมเป็นส่วนหนึ่งในการสร้างความรู้ความเข้าใจและจิตสำนึกในการลดปริมาณขยะใต้ท้องทะเล **SB’18 Bangkok** (Sustainable Brands 2018 Bangkok) งานสัมมนาเรื่องความยั่งยืนของโลกธุรกิจระดับสากล จึงร่วมกับบริษัท พีทีที โกลบอล เคมิคอล จำกัด (มหาชน) และการท่องเที่ยวแห่งประเทศไทย ผู้ก่อตั้งโครงการ Upcycling the Oceans, Thailand จัดการประกวด **“SB’18 Bangkok Redesigning the Good Waste”** ขึ้น โดยมุ่งพัฒนาแนวคิดการออกแบบผลิตภัณฑ์ที่เป็นมิตรต่อสิ่งแวดล้อมที่นำไปผลิตได้จริงในเชิงพาณิชย์ รวมถึงสร้างมูลค่าเพิ่มจากขยะพลาสติกใต้ทะเล สร้างค่านิยมการนำกลับมาใช้ใหม่ อันจะเป็นการบูรณาการการพัฒนาอย่างยั่งยืนทางสังคม

SB’18 Bangkok ขอเชิญนักออกแบบผลิตภัณฑ์ นักศึกษา หรือประชาชนทั่วไปอายุ 18 ปีขึ้นไป ที่มีความรู้ความสามารถในการออกแบบผลิตภัณฑ์ต้นแบบเพื่อการผลิต และให้ความใส่ใจต่อสิ่งแวดล้อม ร่วมประกวดงานออกแบบชิ้นงานจากผ้าที่ได้จากโครงการ Upcycling The Oceans Thailand ซึ่งเป็นผ้าที่ทอจากขยะพลาสติกใต้ทะเลไทย และเป็นหนึ่งในโครงการ Circular Economy ระดับโลก ผู้สนใจสามารถดาวน์โหลดใบสมัครและส่งที่ www.sustainablebrandsbkk.com ตั้งแต่วันที่ 1-10 กรกฎาคมนี้

โดยผู้ได้รับคัดเลือกจะได้เข้าร่วมเวิร์คช็อป รับโจทย์รับผ้ารีไซเคิลจากโครงการเพื่อขึ้นต้นแบบผลิตภัณฑ์ รวมทั้งได้มีโอกาสทำงานอย่างใกล้ชิดกับ **มร. ฮาเวียร์ โกเยเนเซ่** นักออกแบบและผู้ก่อตั้งโครงการ Upcycling the Oceans และเจ้าของแบรนด์ EcoAlf ในวันที่ 14 กรกฎาคม ก่อนนำส่งผลงานเข้าประกวดในวันที่ 25 สิงหาคม โดยผู้ชนะการแข่งขันจะมีโอกาสได้ร่วมผลิตสินค้าจากวัสดุรีไซเคิลกับแบรนด์ UTO Thailand (Upcycling the Oceans, Thailand) พร้อมได้จัดแสดงผลงานในงานประชุม SB’18 Bangkok ในวันที่ 12-13 ตุลาคมนี้ ณ ชุมชนบางกระเจ้า จ.สมุทรปราการ และผู้ชนะเลิศจะได้รับเงินรางวัล 30,000 บาท

ติดตามข่าวสารการประกวด **“SB’18 Bangkok Redesigning the Good Waste”** และงานประชุม **SB’18 Bangkok** ได้ที่ www.sustainablebrandsbkk.com และ<https://www.facebook.com/SustainableBrandsBangkok>

**# # # # #**

สอบถามข้อมูลเพิ่มเติม กรุณาติดต่อ :

บริษัท พับบลิค ฮิต จำกัด โทร. 02 252 5699 แฟ็กซ์ 02 252 5698

จิตตาภา อาชาเทวัญ 089 480 4514, ฐิตา จันทรรัตน์ 084 156 3737, อดิสา จารุอรรถทวี 098 246 0066